CELEX: 32006D0009(01)
Language: sk
Date: 2006-02-24 00:00:00
Title: Rozhodnutie 9/2006/GB správnej rady Európskej policajnej akadémie o pravidlách pre výber kandidátov na funkciu riaditeľa (Prijaté správnou radou  24. februára 2006 )

6.5.2006   
            
            
               SK
            
            
               Úradný vestník Európskej únie
            
            
               C 107/1
            
         
      ROZHODNUTIE 9/2006/GB
   
   správnej rady Európskej policajnej akadémie o pravidlách pre výber kandidátov na funkciu riaditeľa
   
      (Prijaté správnou radou 24. februára 2006)
   
   (2006/C 107/01)
   SPRÁVNA RADA EPA,
   so zreteľom na rozhodnutie Rady 2005/681/SVV z 20. septembra 2005 o zriadení Európskej policajnej akadémie (EPA) a o zrušení rozhodnutia 2000/820/SVV (1), a najmä na jeho článok 11 ods. 1,
   keďže správna rada Európskej policajnej akadémie má ustanoviť pravidlá pre výber kandidátov na funkciu riaditeľa,
   PRIJALA TOTO ROZHODNUTIE:
   Článok 1
   Výber kandidátov na funkciu riaditeľa Európskej policajnej akadémie (ďalej len „EPA“) prebieha v súlade s týmto rozhodnutím.
   Článok 2
   1.   Miesto riaditeľa Európskej policajnej agentúry sa považuje za neobsadené na účel uplatnenia ustanovení tohto rozhodnutia:
   
               —
            
            
               9 mesiacov pred koncom funkčného obdobia riaditeľa,
            
         
               —
            
            
               po doručení oznámenia riaditeľa o odstúpení správnej rade,
            
         
               —
            
            
               po rozhodnutí správnej rady o nútenom odstúpení, o odchode do dôchodku v služobnom záujme alebo o prepustení,
            
         
               —
            
            
               9 mesiacov pred tým, ako riaditeľ dovŕši vek 65 rokov,
            
         
               —
            
            
               po úmrtí riaditeľa.
            
         2.   Na neobsadené miesto správna rada vypracuje inzerát, v ktorom podrobne opíše povahu funkcie a uvedie plat, povinnosti, ktoré má riaditeľ plniť, požadovanú kvalifikáciu, schopnosti a skúsenosti.
   V inzeráte sa uvedie, že uchádzači musia svoju prihlášku podať písomne spolu so životopisom predsedovi správnej rady najneskôr 60 od uverejnenia inzerátu uvedenom v prvom pododseku v Úradnom vestníku Európskej únie.
   Článok 3
   1.   Správa rada zabezpečí, aby sa inzerát uvedený v článku 2 ods. 2 uverejnil v Úradnom vestníku Európskej únie.
   2.   EPA o neobsadenom mieste riaditeľa informuje kontaktné body a Európsku komisiu. Kontaktné body o neobsadenom mieste informujú príslušné agentúry vo svojom členskom štáte. Príslušné vnútroštátne orgány zodpovedajú za to, že sa o neobsadenom mieste dozvedia dotknuté agentúry a celý personál.
   3.   Zvážia sa vnútorné aj vonkajšie prihlášky.
   4.   EPA potvrdí uchádzačom prijatie prihlášok.
   Článok 4
   1.   Správna rada zriadi výberovú komisiu, ktorá pripraví rozhodnutie správnej rady.
   2.   Štyri členské štáty, ktoré správna rada a Komisia na tento účel vyžrebovali, určia svojich zástupcov, ktorí sa stanú členmi výberovej komisie.
   3.   Členovia výberovej komisie, ktorí sa určia podľa odseku 2, ostanú členmi výberovej komisie až do ukončenia výberového konania.
   4.   Ak je dôvod domnievať sa, že člen výberovej komisie má osobný vzťah s niektorým z uchádzačov o túto funkciu, tento člen výberovej komisie sa výberového konania nezúčastní. V takýchto prípadoch členský štát, ktorý tohto člena určil, navrhne správnej rade jeho nahradenie, a určí za člena výberovej komisie iného svojho zástupcu.
   5.   Sekretariát EPA slúži ako sekretariát výberovej komisie.
   Článok 5
   1.   Na prvom zasadnutí výberovej komisie určia jej členovia spomedzi seba predsedu.
   2.   Výberová komisia môže pri plnení svojich úloh požiadať o pomoc jedného alebo viacerých poradcov. Takáto žiadosť sa adresuje predsedovi správnej rady, ktorý o tejto otázke rozhoduje. Poradcovia nemajú postavenie členov výberovej komisie.
   3.   Výberová komisia má tieto úlohy:
   
               a)
            
            
               na začiatku posudzuje uchádzačov so zreteľom na ich odbornú kvalifikáciu, schopnosti a skúsenosti;
            
         
               b)
            
            
               uskutočňuje s uchádzačmi pohovor;
            
         
               c)
            
            
               podáva správu správnej rade.
            
         Článok 6
   1.   V prípade potreby môže správna rada v súvislosti s funkciou rozhodnúť o uplatnení osobitného posudkového postupu. Správna rada rozhodne o osobitných požiadavkách.
   V tomto prípade posudkový postup uplatňuje výberová komisia, aby posúdila osobitné kvalifikácie a odborné zázemie uchádzačov o danú funkciu.
   2.   Výberová komisia uskutoční pohovor s uchádzačmi, ktorých prihláška je prijateľná a ktorí spĺňajú požiadavky uvedené v inzeráte, aby posúdila ich požadovanú kvalifikáciu, schopnosti a skúsenosti a ich schopnosť plniť povinnosti funkcie, o ktorú sa uchádzajú. Na pohovoroch sa tiež testmi preverí znalosť uchádzačov, pokiaľ ide o úradné jazyky inštitúcií Európskej únie.
   3.   Ak to výberová komisia považuje za potrebné, môže sa so všetkými alebo s niektorými uchádzačmi uskutočniť druhé kolo pohovorov.
   Článok 7
   Testy a pohovory sa uskutočnia v Spojenom kráľovstve. Cestovné výdavky a všetky výdavky na stravu a ubytovanie sa uchádzačom, členom výberovej komisie a poradcom preplatia.
   Článok 8
   Po ukončení pohovorov výberová komisia vypracuje riadne odôvodnenú správu o prijatých prihláškach a postupe, ktorý uplatnila. Rozhodnutie výberovej komisie o správe sa prijme jednoduchou väčšinou. Uvedená správa sa predloží správnej rade čo najskôr po ukončení pohovorov spolu so životopismi uchádzačov, ktorých prihlášky sú prijateľné a ktorí spĺňajú požiadavky uvedené v inzeráte.
   Článok 9
   1.   Správna rada na základe správy výberovej komisie a ďalších informácií, o ktoré výberovú komisiu požiada, rozhodne o vymenovaní riaditeľa EPA (2).
   2.   Ak to správna rada považuje za potrebné, môže pred prijatím rozhodnutia vypočuť niektorých alebo všetkých uchádzačov. Ak je na zozname uchádzačov aj člen správnej rady, rozhodovania správnej rady sa nezúčastňuje.
   Článok 10
   S informáciami o uchádzačoch a výsledkoch výberového konania nakladajú členovia výberovej komisie, poradcovia, ako aj členovia správnej rady a zapojení úradníci EPA ako s prísne dôvernými.
   Článok 11
   Keďže funkčné obdobie riaditeľa sa môže v súlade s článkom 11 ods. 2 rozhodnutia 2005/681/SVV obnoviť, správna rada môže odchylne od postupu ustanoveného týmto rozhodnutím rozhodnúť o obnovení vymenovania.
   Rozhodnutie obnoviť vymenovanie sa prijme najneskôr 9 mesiacov pred koncom funkčného obdobia riaditeľa.
   Článok 12
   Toto rozhodnutie nadobúda účinnosť dňom jeho schválenia Radou (3). Uverejní sa v Úradnom vestníku Európskej únie.
   
      Vo Viedni 24. februára 2006
      
         
            Za správnu radu
         
         János FEHÉRVÁRY
         
         
            Predseda správnej rady
         
      
   
   
      (1)  Ú. v. EÚ L 256, 1.10.2005, s. 63.
   
      (2)  Článok 10 ods. 7 rozhodnutia Rady 2005/681/SVV z 20. septembra 2005 znie takto:
   
      „Ak nie je v tomto rozhodnutí ustanovené inak, správna rada sa uznáša dvojtretinovou väčšinou svojich členov.“
   
   
      (3)  Schválené Radou 27. apríla 2006.